钦定古今图书集成/明伦汇编/官常典/第667卷 > 叶生
## 钦定古今图书集成/明伦汇编/官常典/第667卷 > 叶生

按《宁波府志》：“‘生字则存，登永乐二年进士。时成祖重
藩辅之任，命学士杨士奇选进士优行者相之，授生
蜀藩伴读。同谱兄铭臻亦与选，得韩藩，人称丹山双
凤’。衔命抵藩，进《侯度箴》二十章。王大悦，赐号明德先
生。其学以主敬为先，正心复性为本。每陈谟训典坟，
王未尝不肃襟竦听。会谷庶人有反谋，王召议，生正”
色对曰：“大义灭亲，机当速发，尚得姑徐徐哉！”即命属
草白诸朝。由是湘、汉肃清，江淮安堵，生之力焉。卒于
藩邸。所著有《明德集》二十五卷。